रॉयल चैलेंजर्स, किंग्स इलेवन के बीच होगा मुकाबला  
रॉयल चैलेंजर्स ने अब तक आठ मैच खेले हैं। चार में उसे जीत मिली है जबकि तीन में उसकी हार हुई है।
कर्नाटक की राजधानी बेंगलुरू के मध्य में स्थित चिन्नास्वामी स्टेडियम में शुक्रवार को उद्योगपति विजय माल्या की रॉयल चैलेंजर्स बैंगलोर टीम बॉलीवुड अभिनेत्री प्रीति जिंटा और उद्योगपति नेस वाडिया की किंग्स इलेवन पंजाब टीम के साथ भिड़ेगी।  रॉयल चैलेंजर्स ने अब तक आठ मैच खेले हैं। चार में उसे जीत मिली है जबकि तीन में उसकी हार हुई है। एक मैच रद्द हो गया था, जिसके बदले उसे एक अंक प्राप्त हुआ था।  ऐसे में इस मैच के माध्यम से रॉयल चैलेंजर्स के पास इंडियन प्रीमियर लीग (आईपीएल) के चौथे संस्करण में खेल रहीं 10 टीमों की तालिका में शीर्ष-4 में जगह बनाने का अच्छा मौका है।   किंग्स इलेवन टीम को हराने की सूरत में रॉयल चैलेंजर्स के कुल 11 अंक हो जाएंगे। राजस्थान रॉयल्स के भी 11 अंक हैं और वह तालिका में चौथे क्रम पर विराजमान है। रॉयल चैलेंजर्स को इस स्थान से राजस्थान रॉयल्स को हटाने के लिए अपना नेट रन रेट बेहतर करना होगा।  इसके लिए रॉयल चैलेंजर्स टीम को किंग्स इलेवन के खिलाफ बड़ी जीत हासिल करनी होगी। डेक्कन चार्जर्स टीम को 2009 में खिताबी जीत दिलाने वाले एडम गिलक्रिस्ट के नेतृत्व में खेल रही किंग्स इलेवन पंजाब टीम रॉयल चैलेंजर्स को हरगिज ऐसा नहीं करने देना चाहेगी क्योंकि तालिका में उसकी स्थिति खुद बेहद खराब है।  किंग्स इलेवन टीम ने अब तक सात मैच खेले हैं। तीन में उसे जीत मिली है जबकि चार में उसे हार का मुंह देखना पड़ा है। रॉयल चैलेंजर्स को हराना उसके लिए कठिन काम नहीं क्योंकि वह चेन्नई सुपर किंग्स, राजस्थान रॉयल्स और डेक्कन चार्जर्स को परास्त कर चुकी है।  राजस्थान को हराने के बाद इस टीम को अब तक लगातार तीन मुकाबलों में हार का सामना करना पड़ा है लेकिन उसके बाद कुछ स्तरीय खिलाड़ी हैं, जिनकी बदौलत वह रॉयल चैलेंजर्स को पराजित करने की रणनीति पर अमल कर सकती है।   दूसरी ओर, रॉयल चैलेंजर्स टीम लगातार तीसरी जीत दर्ज करने का प्रयास करेगी। उसने अपने आखिरी दो मुकाबलों में पुणे टस्कर्स केरल और दिल्ली डेयर डेविल्स टीम को हराया था। उससे पहले उसे हालांकि कोलकाता नाइट राइडर्स के हाथों हार का सामना करना पड़ा था।